**Participarea delegaţiei Senatului la Reuniunea de iarnă a Adunării Parlamentare a OSCE**

**(24, 25 și 26 februarie 2021)**

Delegația Parlamentului României la Adunarea Parlamentară a OSCE (AP OSCE), condusă de dl senator Radu Mihai Mihail, președintele Delegației, din care au făcut parte dnii senatori Lucian Romașcanu și Cătălin-Daniel Fenechiu, membri ai Delegației, a participat la cea de-a 20-a Reuniune de iarnă a Adunării, organizată în format online.

La sesiunea de deschidere s-au adresat participanților: președintele Consiliului Național al Austriei, dl Wolfgang Sobotka; președintele AP OSCE, Lordul Peter Bowness; președintele în exercițiu al OSCE, dna Ann Linde, ministrul afacerilor externe al Suediei; secretarul general al OSCE, dna Helga Schmid.

Dl Sobotka a subliniat importanța cooperării pentru promovarea diplomației parlamentare în contextul provocărilor curente apărute ca urmare a pandemiei COVID-19. Președintele AP OSCE, Lordul Peter Bowness, a făcut apel la respectarea principiilor OSCE, prin consolidarea instituțiilor democratice din statele membre ale OSCE, precum și a angajamentelor asumate prin *Actul final de la Helsinki* (1975) și *Carta de la Paris pentru o nouă Europă* (1990). La rândul său, dna Ann Linde a prezentat succint prioritățile președinției suedeze în exercițiu a OSCE, remarcând rolul privilegiat care îi revine Adunării parlamentare în cadrul OSCE, precum și importanța sprijinului oferit de parlamentari pentru implementarea priorităților Organizației și promovarea democrației și statului de drept în țările membre. Secretarul general al OSCE, dna Helga Schmid, a evidențiat contribuția substanțială pe care o poate avea Adunarea la identificarea modalităților de creștere a eficacității OSCE.

Lucrările reuniunii au continuat în cele trei comisii generale, respectiv: Comisia generală pentru probleme politice și de securitate; Comisia generală pentru probleme economice, știință, tehnologie și mediu; Comisia generală pentru democrație, drepturile omului și chestiuni umanitare.

În cadrul dezbaterii din Comisia generală pentru probleme politice și de securitate dl senator Radu Mihai Mihail, președintele Delegației române la AP OSCE, s-a referit la conflictul din Ucraina, care afectează stabilitatea generală în Europa, precum și mediul de securitate fragil din bazinul Mării Negre, unde continuă să existe conflicte prelungite. Dl Mihail a reiterat susținerea României pentru implementarea integrală a Acordurilor de la Minsk, inclusiv în ceea ce privește respectarea angajamentelor privind respectarea libertății de mișcare a membrilor Misiunii speciale OSCE de monitorizare în Ucraina. Referindu-se la conflictul prelungit din Transnistria, senatorul Mihail a remarcat că este necesară o soluționare cuprinzătoare, pașnică și durabilă a acestuia, bazată pe suveranitatea și integritatea teritorială a Republicii Moldova, în granițele sale recunoscute la nivel internațional, și care să nu afecteze parcursul european al țării. Remarcând că, în contextul pandemiei de COVID-19, au apărut anumite regrese în procesul de reglementare a conflictului transnistrean, dl Mihail și-a manifestat încrederea în negocierile purtate în formatul 5+2, singurul care asigură legitimitate și transparență pentru o soluție durabilă. În încheiere, președintele delegației române, și-a exprimat speranța că actuala președinție în exercițiu a OSCE, deținută de Suedia, va menține pe agenda politică a Organizației, pe un loc prioritar, soluționarea pașnică a conflictului transnistrean și a celorlalte conflicte prelungite din bazinul Mării Negre.